Med pølsehorn, goodiebags og de sædvanlige floskler forsøger virksomhederne i Hirtshals torsdag at lokke de unge ind i den maritime verden. I alt skulle 200 nordjyske skoleelever torsdag rundt og se på jobmulighederne i Hirtshals, inviteret af virksomhederne selv, så elever kunne få øjnene op for mulighederne ved et job i det blå Danmark. På virksomheden Marineshaft har de i løbet af torsdagen besøg af fire skoleklasser, der alle skal have en rundvisning i værkstedet i Hirtshals. Virksomheden håber, at de vækker interessen hos en eller flere af elever, så de på et tidspunkt kan se dem igen, som deres medarbejder. - Det er jo vigtigt, at vi har nogen, der bliver oplært inden for den her branche, siger Hanne Magnussen, der er markering manager hos Marineshaft. Mangler 99.000 faglærte i 2030 Marineshaft specialiserer sig i at rette aksler fra skibe, så de er afhængige af, at der fortsat er unge, som vil tage en uddannelse i det blå Danmark. - Her er der mange med mange års erfaring, så det er vigtigt at få nye ind, der bliver lært op, fortæller Hanne Magnussen. Manglen på nye medarbejdere kan være stor i fremtiden. Arbejderbevægelsens Erhvervsråd anslår, at der i 2030 vil mangle 99.000 faglærte i Danmark, og det vil også ramme det blå Danmark. Martec skriver blandt andet på deres hjemmeside, at der er og kommer stor mangel på arbejdskraft inden for den maritime branche. - Det er utrolig vigtigt, at vi har fokus på den maritime branche. Vi skal jo have nogle lærlinge ind til at blive industriteknikere og skibsmontører, siger Hanne Magnussen. Kendskabet skal udbredes Om den næste skibsmontør er fra 8. klasse på Hirtshals Skole er ikke sikkert, men torsdagens besøg på flere virksomheder i Hirtshals har åbnet øjnene for nye muligheder. - Der er nogle ting, som jeg synes virker rigtig interessante, som jeg i hvert fald måske vil overveje at kigge nærmere på, siger Freja Victoria Christiansen, der går i 8.B på Hirtshals Skole. Målet for Marineshaft er heller ikke at få en ny lærling efter torsdagens besøg, men blot at udbrede kendskabet til de maritimeuddannelser. - Det er bare vigtigt, at vi viser dem, at der er uddannelser, hvor man ikke skal have en videregående uddannelse, hvor man kan starte fra folkeskolen og faktisk stadig få en virkelig god og solid uddannelse, siger Hanne Magnussen. Udover Marineshaft har over 20 virksomheder torsdag haft besøg af skoleelever.

Opsummering:
I alt skulle 200 nordjyske skoleelever torsdag så rundt og se på jobmulighederne i Hirtshals.